KLASA: UP/I-034-02/24-01/137

URBROJ: 711-02-02/02-2025-6

Zagreb, 13. veljače 2025.

**Povjerenstvo za odlučivanje o sukobu interesa** (u daljnjem tekstu: Povjerenstvo) OIB: 60383416394, u sastavu Ines Pavlačić, kao zamjenice predsjednice Povjerenstva, Nike Nodilo Lakoš, Igora Lukača i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), **u predmetu obveznice Zrinke Raguž, OIB: ……………, državne tajnice u Ministarstvu regionalnoga razvoja i fondova Europske unije,** na 71. sjednici održanoj 13. veljače 2025., donosi sljedeću

**ODLUKU**

1. **Propustom podnošenja imovinske kartice Povjerenstvu u roku od 30 dana od dana stupanja na istu dužnost obveznica Zrinka Raguž, državna tajnica u Ministarstvu regionalnoga razvoja i fondova Europske unije, počinila je povredu članka 10. stavka 3. ZSSI-a.**
2. **Za povredu ZSSI-a, opisanu pod točkom I. ove izreke, obveznici Zrinki Raguž izriče se opomena.**

Obrazloženje

Povjerenstvo je utvrdilo da obveznica Zrinka Raguž, državna tajnica u Ministarstvu regionalnoga razvoja i fondova Europske unije u aktivnom mandatu od 17. srpnja 2024. godine, nije u zakonskom roku od 30 dana, odnosno do 16. kolovoza 2024. godine, podnijela imovinsku karticu povodom ponovnog imenovanja na istu dužnost slijedom čega je protiv navedene obveznice otvoren predmet KLASA: UP/I-034-02/24-01/137 zbog moguće povrede odredbi ZSSI-a o podnošenju imovinske kartice.

U tijeku postupka izvršen je uvid u službenu bilješku od 25. listopada 2024., Registar obveznika, Registar imovinskih kartica te očitovanje obveznice od 11. prosinca 2024.

Povjerenstvo je odlukom od 22. studenoga 2024. u odnosu na obveznicu Zrinku Raguž, državnu tajnicu u Ministarstvu regionalnoga razvoja i fondova Europske unije, utvrdilo postojanje pretpostavki za pokretanje postupka vezano za moguću povredu odredbe članka 10. stavka 3. ZSSI-a kojim je propisano da su obveznici koji su ponovno izabrani ili imenovani na istu dužnost obvezni u roku od 30 dana od stupanja na istu dužnost podnijeti imovinsku karticu.

Sukladno odredbi članka 42. stavka 1. ZSSI-a, a u svezi s člankom 14. stavkom 1. ZSSI-a, Povjerenstvo je obveznicu dopisom od 22. studenoga 2024. KLASA: UP/I-034-02/24-01/137, URBROJ: 711-02-02/02-2024-3, obavijestilo o postojanju pretpostavki za pokretanje postupka, kao i o činjeničnim utvrđenjima, te je istim dopisom od obveznice zatražilo očitovanje.

Obveznica se na obavijest očitovala dopisom koji je u Povjerenstvu zaprimljen 11. prosinca 2024., a u kojem je navela da je do propusta nepodnošenja imovinske kartice za ponovno imenovanje na istu dužnost došlo iz nepoznavanja obveze podnošenja imovinske kartice povodom ponovnog imenovanja na istu dužnost.

Člankom 3. stavkom 1. točkom 6. ZSSI-a propisano je da su državni tajnici obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da je Zrinka Raguž od 19. svibnja 2023. do 17. srpnja 2024. obnašala, te od 17. srpnja u aktivnom mandatu obnaša dužnost državne tajnice u Ministarstvu regionalnoga razvoja i fondova Europske unije. Slijedom navedenog Zrinka Raguž je u obvezi postupati sukladno odredbama ZSSI-a.

Uvidom u Registar imovinskih kartica Povjerenstvo je utvrdilo da obveznica nije podnijela Povjerenstvu imovinsku karticu u roku od 30 dana od stupanja na istu dužnost, ali i da je navedenu imovinsku karticu podnijela naknadno, dana 29. listopada 2024. godine.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 3. ZSSI-a propisano je da su obveznici koji su ponovno izabrani ili imenovani na istu dužnost obvezni u roku od 30 dana od dana stupanja na istu dužnost podnijeti imovinsku karticu.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obveznici koja prvi put podnosi imovinsku karticu povodom prvog stupanja na dužnost.

Nastavno na sve ranije navedeno, Povjerenstvo je utvrdilo da je obveznica Zrinka Raguž, državna tajnica u Ministarstvu regionalnoga razvoja i fondova Europske unije, propustila podnijeti imovinsku karticu Povjerenstvu u roku od 30 dana od dana stupanja na istu dužnost po ponovnom imenovanju, a kojim propustom je povrijedila odredbu članka 10. stavka 3. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju, a prema članku 49. ZSSI-a opomena se može izreći obvezniku ako se prema njegovu postupanju i odgovornosti te prouzročenoj posljedici radi o očito lakom obliku kršenja odredbi toga Zakona.

Povjerenstvo ističe kako je prilikom odmjeravanja vrste sankcije u obzir uzelo činjenicu da se ne radi o obveznici koja po prvi put podnosi imovinsku karticu, da je uredno podnosila imovinske kartice do ponovnog imenovanja na istu dužnost, kao i da se radi o obveznici protiv koje Povjerenstvo ranije nije donijelo odluku kojom bi bila utvrđena povreda odredbi ZSSI-a, a imajući u vidu da je obveznica imovinsku karticu povodom prestanka obnašanja dužnosti ipak podnijela naknadno, dana 29. listopada 2024., Povjerenstvo je utvrdilo primjerenim obveznici za povredu odredbe članka 10. stavka 3. ZSSI-a izreći sankciju opomene.

Sukladno svemu navedenom, Povjerenstvo je donijelo odluku kao u izreci ovoga akta.

ZAMJENICA PREDSJEDNICE POVJERENSTVA

Ines Pavlačić, dipl. iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznica Zrinka Raguž, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana